CDS और तीनों सेनाओं के चीफ भी मौजूद रहे, शनिवार को प्रधानमंत्री मोदी संबोधित करेंगे
Combined Commanders Conference In Bhopal - मध्यप्रदेश की राजधानी भोपाल में हो रही तीनों सेनाओं की कम्बाइंड कमांडर कॉन्फ्रेंस में शुक्रवार को रक्षा मंत्री राजनाथ सिंह शामिल होंगे। सीडीएस
भोपाल में हो रही तीनों सेनाओं की कम्बाइंड कमांडर कॉन्फ्रेंस में शुक्रवार को रक्षा मंत्री राजनाथ सिंह शामिल हुए। सीडीएस जनरल अनिल चौहान के अलावा तीनों सेनाओं थल सेना, जल सेना, वायु सेना के प्रमुख की मौजूदगी में सेना से जुड़े विभिन्न मुद्दों पर चर्चा हुई। किन मुद्दों पर चर्चा हुई और क्या फैसले हुए, इसे लेकर सेना की ओर भी फिलहाल कोई जानकारी सार्वजनिक नहीं की गई है। कॉन्फ्रेंस में शनिवार को प्रधानमंत्री नरेंद्र मोदी शामिल होंगे।
कॉन्फ्रेंस करीब साढ़े चार घंटे चली। इसके एजेंडे में भारतीय सेना की रणनीति, रक्षा मामलों में आत्मनिर्भरता सहित अन्य विषय शामिल हैं। वाइस चीफ, चीफ ऑफ इंटीग्रेटेड डिफेंस स्टाफ, 7 आर्मी कमांडर, कमांडर 3 नेवल कमांड के प्रमुख भी कॉन्फ्रेंस में शामिल होने भोपाल आए हैं।
आज इन मुद्दों पर हो सकती है चर्चा
तीन दिवसीय कमांडर कॉन्फ्रेंस के आखिरी दिन यानी शनिवार 1 अप्रैल को प्रधानमंत्री नरेंद्र मोदी भोपाल आ रहे हैं। पीएम मोदी भारत में बने रक्षा से जुड़े नए हथियार और अन्य उपकरण देखेंगे। साथ ही डीआरडीओ और तीनों सेनाओं के इनोवेशन से रुबरू होंगे। तीनों सेनाओं की जॉइंट कमांड स्ट्रक्चर्स को लेकर भी चर्चा की जाएगी। वहीं, अग्नि वीर योजना को मिली प्रतिक्रिया और उसको लेकर आगे की क्या प्लानिंग केंद्र सरकार करने वाली है, इसको लेकर चर्चा होगी। तीनों सेनाओं में अंग्रेजों के समय से चले आ रहे प्रतीक चिह्नों को बदलने पर भी चर्चा हो सकती है।
कुशाभाऊ ठाकरे सभागार सेना के कंट्रोल में
कुशाभाऊ ठाकरे कन्वेंशन सेंटर को कम्बाइंड कमांडर कॉन्फ्रेंस के चलते हाई सिक्योरिटी जोन बनाया गया है। इस सभागार के चारों तरफ सेना के जवान तैनात हैं। सेनाओं के अफसरों के अलावा किसी को भी अंदर जाने की अनुमति नहीं है।